b'\n_START_ARTICLE_\nGigg (b\xc3\xa5ttype)\n_START_PARAGRAPH_\nGigg (uttales jigg) er  en type lett rob\xc3\xa5t.\n_START_SECTION_\nDen norske giggen\n_START_PARAGRAPH_\nB\xc3\xa5ttypen som i Norge kalles gigg, er opprinnelig en rob\xc3\xa5t. Den ble brukt som lettb\xc3\xa5t b\xc3\xa5de for seil-, damp- og motorskip. Giggen er en plattgattet b\xc3\xa5t som regel med rett forstavn. Den er smal og lang, opptil 20 fot i lengde, og var vanligvis innredet som en vanlig rob\xc3\xa5t. Med tiden fikk b\xc3\xa5tene innenbordsmotor, og fikk da samme innredning som i en motorsnekke._NEWLINE_Giggen har dampb\xc3\xb8yde ribber i stedet for spant, en utenlandsk praksis som ble overf\xc3\xb8rt til den norske b\xc3\xa5tbyggertradisjonen med nyere b\xc3\xa5ttyper. Skroget er oftest furu med \xc3\xb8verste gangen av eik._NEWLINE_I begynnelsen var de f\xc3\xb8rste motordrevne gigger tidligere skipsb\xc3\xa5ter som ble solgt billige hos skipsopphuggeren. Norske b\xc3\xa5tbyggere spesielt p\xc3\xa5 S\xc3\xb8rlandet, videref\xc3\xb8rte b\xc3\xa5ttypen for lystbruk. Den hadde sterk utbredelse p\xc3\xa5 S\xc3\xb8rlandet, der den ble en popul\xc3\xa6r turb\xc3\xa5t. Kunstnere, deriblant Arnulf \xc3\x98verland, forelsket seg i giggene, _NEWLINE_Giggen som motorb\xc3\xa5t beholdt sin fasong med rett forstavn, smalt skrog og et dekk akterut samt en karm. Den kan ha hytte eller vindskjerm. Uansett st\xc3\xb8rrelse p\xc3\xa5 b\xc3\xa5ten finnes den nesten utelukkende med innenbordsmotor. I moderne tid ble mindre gigger bygget, ofte som rob\xc3\xa5t og ofte utstyrt med p\xc3\xa5hengsmotor._NEWLINE_\xc3\x98verland la sin elsk p\xc3\xa5 b\xc3\xa5ttypen, og fikk bygd en b\xc3\xa5t p\xc3\xa5 25 fots lengde med kahytte litt forut for midtskipet. Denne giggen ble malt i gr\xc3\xb8nt og fikk navnet \xc2\xabGr\xc3\xb8nningen\xc2\xbb. Den har antageligvis hatt flere prominente passasjerer enn de fleste andre farkoster i Norge. En av disse var Lev Trotskij. Sommeren 1936 var han om bord sammen med \xc3\x98verland. I distriktet ved Lillesand ble b\xc3\xa5ten deretter kalt \xc2\xabTrotski\xc2\xbb._NEWLINE_Gigg blir ofte forvekslet med jolle. I dag brukes uttrykket jolle eller kutterjolle om de minste b\xc3\xa5tene med giggfasong, disse er lettb\xc3\xa5ter for st\xc3\xb8rre seil- eller motorb\xc3\xa5ter. Begge b\xc3\xa5ttyper har som regel tilsvarende samme fasong og innenbordsmotor. Colin Archer leverte flere motordrevne farkoster med giggfasong, og kalte dem petroleumsjoller eller skruejoller.  En slik motorjolle p\xc3\xa5 bare 8 fots lengde var konsul Schwartz`s motorjolle fra \xc3\xa5rene rundt 1910.\n_START_SECTION_\nI britisk tradisjon\n_START_PARAGRAPH_\nI engelsk maritimt spr\xc3\xa5k betegnet det en lettb\xc3\xa5t brukt av kommanderende offiserer fra skipet, originalt med fire til \xc3\xa5tte \xc3\xa5rer. P\xc3\xa5 tysk ble b\xc3\xa5ten kalt Kommandantenboot. Den kan v\xc3\xa6re klinkerbygd eller kravellbygd med flat bunn, noen ganger med mindre seil som latinerseil eller luggerseil. Denne rob\xc3\xa5ten er opphavet til en rekke ulike b\xc3\xa5ttyper i flere land, deriblant Norge. _NEWLINE_En engelsk gig kan v\xc3\xa6re p\xc3\xa5 mellom 16 og 32 fot (4,9 og 9,7 meter) lang og mellom 5,5 og 6,5 fot (1,67 og 2 meter) bred.'